《凤凰台上忆吹箫 再和心斋》
清代·江珠

叠叠云笺，行行鲛颗，令人咄咄书空。把新词吟遍，欲和难工。

剔尽长灯听雨，真负却、作达心胸。一滴滴，声随肠断，泪染绡红。

朦胧。模糊病眼，看五色迷离，头脑冬烘。叹文章有道，何补闺中。

博得一场愁梦，思量著、误学屠龙。空自教，年年纸穴，辛苦雕虫。

作者简介：江珠，字碧岑，号小维摩，甘泉人，监生江藩妹，诸生吾学海室。工词赋，尤长骈体文，通经史，并善舞剑，著有《青藜阁诗文集》、《小维摩集》。